alexandrainst/scandi-wiki huggingface dataset:
Ríkissjóður Íslands

Ríkissjóður Íslands er sjóður í eigu íslenska ríkisins sem er notaður til að halda utan um skatta og tekjur, vegna umsýslu svokallaðs A-hluta í fjárreiðum ríkisins, og ráðstöfun þeirra.

Í 3 grein laga um fjárreiður ríkisins segir að ríkisreikningur skiptist í eftirfarandi hluta:
 A-hluti. Til hans teljast æðsta stjórn ríkisins, þ.e. embætti forseta Íslands, Alþingi, ríkisstjórn og Hæstiréttur, sem og ráðuneyti og ríkisstofnanir, þar með taldir sjóðir í eigu ríkisins sem sinna starfsemi er að stærstum hluta er fjármögnuð af almennum skatttekjum. Sama á við um verðmiðlunar- og verðjöfnunarsjóði, öryggis- og eftirlitsstofnanir og þjónustustofnanir við ríkisaðila sem starfa samkvæmt sérstökum lögum þótt kostnaður við starfsemi þeirra sé ekki greiddur af almennu skattfé. Í A-hluta skal jafnframt gerð grein fyrir fjárreiðum þeirra sem ekki eru ríkisaðilar ef ríkissjóður kostar að öllu eða að verulegu leyti starfsemi þeirra með framlögum eða ber rekstrarlega ábyrgð á starfseminni samkvæmt lögum eða samningi.
 B-hluti. Til hans teljast ríkisfyrirtæki er starfa á markaði og standa að öllu eða verulegu leyti undir kostnaði við starfsemi sína með tekjum af sölu á vöru eða þjónustu til almennings og fyrirtækja, hvort sem er í samkeppni eða í skjóli einkaréttar, enda séu þau hvorki sameignar- né hlutafélög.
 C-hluti. Til hans teljast lánastofnanir í eigu ríkisins aðrar en innlánsstofnanir, enda séu þær hvorki sameignar- né hlutafélög.
 D-hluti. Til hans teljast fjármálastofnanir ríkisins, þar með taldir bankar og vátryggingafyrirtæki í eigu ríkisins, enda séu þær hvorki sameignar- né hlutafélög.
 E-hluti. Til hans teljast sameignar- og hlutafélög sem ríkið á að hálfu eða meira.

Tilvísanir

Tenglar
 Ríkiskassinn.is
 Fjárlagavefur Fjármálaráðuneytisins
 Lög um fjárreiður ríkisins, 1997 nr. 88 27. maí
 
 
 
 

Efnahagur Íslands
Opinberar stofnanir
Vöruskiptajöfnuður

Vöruskiptajöfnuður er mismunurinn á andvirði útfluttra og innfluttra vara til og frá tilteknu landi á ákveðnu tímabili. Sé mismunirinn jákvæður er talað um viðskiptaafgang í kerfinu en sé hann neikvæður er talað um viðskiptahalla.

Tengill 
 

Hagfræði
Vinnuafl

Vinnuafl er sá hluti þegna í ríki sem geta framkvæmt vinnu. Árið 2005 taldist vinnuafl heimsins vera um 3 milljarðar manna. Að öllu jöfnu er miðað við að viðkomandi einstaklingur hafi náð vinnualdri, þ.e. sé orðinn fullþroska en ekki kominn á ellilífeyrisaldur. Sumir einstaklingar geta ekki unnið sökum örorku.

Hagfræði

hu:Munkaerő
Arðsemi

Arðsemi er hlutfall hagnaðar eða taps af upphaflegri fjárfestingu. Það hlutfall er oftast mælt sem prósentutala.

Hagfræði

sv:Annuitetsmetoden#Annuitetskvot
Alexander 7.

Alexander 7. (13. febrúar 1599 – 22. maí 1667), upphaflega Fabio Chigi, var páfi frá 7. apríl 1655 til dauðadags. Hann var frá Siena af hinni frægu Chigi-ætt. Hann lærði heimspeki, guðfræði og lögfræði við Siena-háskóla. 

Hann var skipaður rannsóknardómari á Möltu og síðar sendifulltrúi páfa í Köln til 1651. Þegar Vestfalíufriðurinn var saminn til að binda endi á Þrjátíu ára stríðið 1648 neitaði hann að taka þátt í samningaviðræðunum þar sem hann vildi ekki tala við fólk sem hann áleit trúvillinga og hann mótmælti samningnum sjálfum. Þremur árum síðar gerði Innósentíus 10. hann að ríkisritara. Þegar Innósentíus lést var hann kjörinn páfi, þrátt fyrir andstöðu Mazarins kardinála. Sama ár og hann var krýndur staðfesti hann endurskírn Kristínar Svíadrottningar í Róm.

Hann átti alla tíð í deilum við Mazarin kardinála og gallikanista innan frönsku kirkjunnar. Hann dró taum Jesúíta gegn Jansenistum og hratt Formáladeilunni af stað þegar hann krafðist þess að allir klerkar í Frakklandi undirrituðu sérstakan formála gegn kenningum Jansenista. 

Hann studdi líka kröfur Spánar gegn Portúgal sem hafði lýst yfir sjálfstæði árið 1640.

Páfar
Ártíð

Ártíð (einnig dánardægur eða dánarafmæli) kallast sá tími sem liðið hefur frá dauða einstaklings. Aftast í Lundarbókinni er til dæmis messudagatal þar sem ártíð Erlends biskups er rituð.

Tengt efni
Afmæli

Hátíðahöld
Péturslögmálið

Péturslögmálið  (eða Pétursreglan) (enska: The Peter Principle) er það lögmál að „í stigskiptu valdakerfi hættir hverjum starfsmanni til að enda í því starfi þar sem viðkomandi er vanhæfur“. Péturslögmálið var sett fram af þeim Laurence J. Peter og Raymond Hull í bók sinni: The Peter Principle, árið 1968. 

Péturslögmálið gerir ráð fyrir því að mönnum sé umbunað fyrir vel unnin störf með stöðuhækkunum, uns þeir færast yfir eigið getumark og þá verður árangur þeirra í starfi eftir því. Samkvæmt lögmálinu eru því flestar tröppur metorðastigans í stofnunum og fyrirtækjum skipaðar mönnum sem ættu í rauninni að vera einni tröppu neðar.

Heimild 
 Alessandro Pluchino, et al. The Peter Principle Revisited: A Computational Study

Tenglar 
 „Péturslögmálið“; grein í Tímanum 1973

it:Laurence Peter#Il Principio di Peter
Meet the Parents

Meet the Parents er bandarísk gamanmynd frá árinu 2000 skrifuð af Greg Gilenna og leikstýrð Jay Roach (hann leikstýrði líka Austin Powers). Robert De Niro og Ben Stiller fara með aðalhlutverkin. Myndin fjallar um karlkyns hjúkrunarfræðing sem á ekki sjö dagana sæla þegar hann heimsækir foleldra kærustu sinnar.

Myndarin var framleidd fyrir 55 milljónir bandaríkjadala og myndin skilaði aftur þeirri upphæð á um ellefu dögum. Velgengni myndarinnar hvatti framleiðendur til þess að gera framhald árið 2004, Meet the Fockers. Universal Studios og DreamWorks dreifðu myndinni.

Persónur og leikendur 
 Robert De Niro — Jack Byrnes
 Ben Stiller — Gaylord „Greg“ Focker
 Teri Polo — Pam Byrnes
 Blythe Danner — Dina Byrnes
 Owen Wilson — Kevin Rawley
 Nicole DeHuff — Debbie Byrnes
 Jon Abrahams — Denny Byrnes
 Thomas McCarthy — Bob Banks
 James Rebhorn — Larry Banks
 Phyllis George — Linda Banks

Bandarískar gamanmyndir
Kvikmyndir frumsýndar 2000
Hvítliðar

Hvítliðar er niðrandi orð notað um þá sem aðstoða lögreglu í átökum við róttæka hópa eða taka sig sjálfir til og berja á þeim sem mótmæla. Einnig er talað um að hvítliðar reyna að koma óorði á mótmælendur með því að ganga í raðir þeirra og vinna illvirki. Orðið hvítliði er einnig notað í niðrandi merkingu um hægrimann almennt. Orðið er notað vegna hliðstæðu við „Hvíta herinn“ sem barðist gegn bolsévikum í Rússnesku borgarastyrjöldinni 1917-1923. „Hvítur“ í þeirri merkingu var hefðbundinn litur konungssinna í Evrópu og myndaði auk þess andstæðu við „rauður“, þ.e. Rauða herinn sem bolsévikar skipulögðu.

Í Nóvu-deilunni árið 1933 mættu „hvítliðar“ til að hindra mótmælendur á Torfunefsbryggju á Akureyri. Þeir strengdu kaðall sín á milli og reyndu ryðja bryggjuna og lá við slysum.

Tengt efni 
 Flugumaður

Tilvísanir 

Stjórnmál

en:White#Government and politics
Listi yfir mótmæli og óeirðir á Íslandi

Þetta er listi yfir helstu mótmæli og óeirðir á Íslandi þar sem fólk hefur komið saman til að sýna andstöðu sína við ríkjandi vald eða til að sýna samstöðu í verkfalli.

Mótmæli, verkfallsdeilur og óeirðir Íslandi 
 2016 - Í apríl 2016 mótmæltu yfir 22.000 manns vegna leka á gögnum úr skattaskjólum, þ.e. Panamaskjölin.
 2014 - Mótmælin gegn afturköllun umsóknar um aðild Íslands að Evrópusambandinu
 2013 - Mótmæli Hraunavina vegna lagningu nýs Álftanessvegar í gegnum Gálgahraun. Handtökur þann 21. október 2013.
 2011 - Þann 1. október voru haldin mótmæli við Austurvöll og undirskriftalisti Hagsmunasamtaka heimilanna, sem hafði að geyma nöfn 34 þúsund Íslendinga, um að lán heim­il­anna verði leiðrétt og að verðtrygg­ing verði af­num­in var afhent forsætisráðherra.
 2009-2010 - Mótmæli á Íslandi yfir 2009 og 2010.
 2008-2009 - Mótmælin í kjölfar efnahagskreppunnar 2008.
 2008 - Mótmæli vörubílstjóra á Íslandi 2008, sem komu til vegna þess að vörubílstjórar kröfðust lægra bensínverðs og að hvíldarskylda yrði rýmkuð. 
 2005 - Kvennafrídagurinn síðari, haldinn í 30 ára minningu þess fyrri. Tugþúsundir karla og kvenna komu saman í miðbæ Reykjavíkur.

 1975 - Kvennafrídagurinn, mótmæli sem fóru fram á Lækjartorgi og víða um land. 
 1973 - Þorskastríðin: 3-4000 manns söfnuðust fyrir utan breska sendiráðið og brutu nánast allar rúður í húsinu með grjótkasti.
 1968 - Þorláksmessuslagurinn, sem kom til vegna Víetnamsstríðsins.
 1959 - Róstan á Siglufirði 1959, sem var róstursamasta nótt í sögu Siglufjarðar. Kom til vegna slagsmála áhafna síldarveiðiskipa sem ekki komust inn á dansleik. Um 200 síldarveiðiskipa var í höfn og lögreglan notaði táragas. 
 1949 - Óeirðirnar á Austurvelli 1949, mótmæli sem urðu við inngöngu Íslands í NATO. 
 1939 - Hlífardeilan, verkfallsdeila í Hafnarfirði. 
 1934 - Borðeyrardeilan, verkfallsdeila á Borðeyri.
 1933 - Nóvu-deilan, verkfallsdeila á Akureyri.
 1933 - Sjómannakaupdeilan, kaupdeila í Vestmannaeyjum. 
 1932 - Gúttóslagurinn, kaupdeila í Reykjavík. 
 1930 - Skírdagsslagurinn, verkfallsdeila í Vestmanneyjum.
 1905 - Símamálið, þegar deilt var um það hvort velja ætti sæsímasamband eða loftskeytasamband.

Tilvísanir 
<div class="references-small">

Tengt efni 
 Listi yfir Keflavíkurgöngur
 Listi yfir mótmælaaðgerðir Samtaka herstöðvaandstæðinga

Aðgerðastefna
Mótmæli
Mótmæli og óeirðir
Íslensk grasrótarstjórnmál
Mótmæli á Íslandi
Þófaplanta

Þófaplanta kallast sú planta sem vex í eða myndar þúfur. Þetta gera plöntur til að verjast kælingu og eru blöðin oft þannig sett að þau hitni sem mest af sólarljósi. Algengastar eru þófaplöntur til fjalla og heimsskautssvæðum jarðar. Lambagras er dæmi þófaplöntu.

Vistfræði
Plöntur
Frostþurrkun (grafsiður)

Frostþurrkun er ný aðferð við að búa lík til greftrunar sem er ætlað að koma í stað líkbrennslu eða hefðbundinnar greftrunar í kistu. Aðferðin hefur það að markmiði að auðvelda náttúrulegt niðurbrot líkamsleifanna og þess vegna má til að mynda ekki smyrja líkið. (Með tilliti til aðstæðna á Íslandi er þess reyndar að geta að vart er hægt að segja að líksmurning tíðkist hér.)

Þeir, sem standa að aðferðinni, lýsa henni þannig að líkið sé fyrst kælt niður í –18°C og þar næst kælt enn frekar með fljótandi köfnunarefni. Við þetta verði líkaminn mjög stökkur og nægi þá að beita fremur litlum titringi til að sundra honum í smáar agnir. Duftið, sem þannig verði til, sé flutt í lofttæmt rými þannig að unnt sé að láta það, sem eftir er af raka, gufa upp. Loks fari duftið í gegnum málmskilju til þess að fjarlægja ígræði, svo sem hjartagangráða, og kvikasilfur úr tannfyllingum.

Að þessu loknu er fyrirhugað að koma duftinu fyrir í öskju úr maíssterkju. Það er þá lyktarlaust og þolir langa geymslu þar sem allt vatn hefur verið fjarlægt. Líkamsleifarnar vega í þessu ástandi aðeins um 30% af upphaflegri þyngd, þar eð vatn er hér um bil 70% af líkamsþyngd mannsins. Þetta er þó nokkru meira en verður eftir af líkamanum við líkbrennslu.

Greftrunin á að fara fram með þeim hætti að askjan með duftinu sé lögð grunnt í lífrænan jarðveg og verður hvorttveggja þá að mold á 6–12 mánuðum.

Frostþurrkun líkamsleifa er enn á tilraunastigi en stefnt er að því að unnt verði að nota hana í tengslum við útfarir áður en langt um líður. Í Suður-Kóreu er hún þegar orðin lögleg. Aðferðin er þó umdeild og bíður enn fullrar viðurkenningar í upphafslandinu, Svíþjóð. Þar hafa m.a. komið fram efasemdir um virkni aðferðarinnar eins og henni er lýst, enda hafi engar sannanir verið lagðar fram fyrir henni opinberlega.

Tilvísanir

Tenglar 
 Promessa Organic AB , fyrirtækið sem á einkaleyfi á aðferðinni.
 „Promession: A Return to the Living Soil“, myndskreytt grein um frostþurrkun líkamsleifa.

Grafsiðir
Skunkakál

Skunkakál (fræðiheiti: Symplocarpus foetidus) er lítið, illalyktandi blóm sem vex í votlendi. Það á heimkynni sín í austurhluta Norður-Ameríku frá Nova Scotiu og Suður-Quebec vestur til Minnesota og allt suður til Norður-Karólínu og Tennessee. Einnig vex það í norðaustur-Asíu, austur-Síberíu, norðaustur-Kína, Kóreu og Japan.

Greiningareinkenni 
Laufin eru stór; um 40 til 55 cm löng og 30 til 40 cm breið. Skunkakál blómstrar senmma á hverju vori og er blómið eini hluti plöntunnar sem sést upp úr jörðinni. Laufin koma seinna, en plantan getur brætt af sér 10 til 15 cm þykkan snjó með efnaskiptum. Forða til þess geymir blómið í stólparót sinni sem er oft 30 cm þykkur. Blómin 5 til 10 cm löng og fjólublá á litinn.

Ef laufin eru særð eða rifin af plöntunni gýs upp fnykur.

Kólfblómaætt
Djúpberg

Djúpberg ('plutonic rock' á ensku) er grófkristallað storkuberg, sem myndast djúpt í jörðu.

Bergtegundir
Storkuberg

sv:Bergart#Djupbergarter
Gosberg

Gosberg er storkuberg, sem myndast þegar kvika brýst upp úr jarðskorpunni. Gosberg er fínkornótt, dílótt eða glerkennt berg, sem myndast hefur í eldgosi og storknað hratt. Gosberg getur verið súrt, sem merkir að hlutfall kísils (SiO2) í berginu sé hærra en 65% af þunga. Basískt gosberg, eins og t.d. basalt og blágrýti, hefur minna en 52% kísilinnihald, en ísúrt gosberg, t.d. andesít og íslandit, hefur hlutfall kísils milli 52-65%. 

Bergtegundir
Norræna (ferja)

Norræna (Norröna) er farþegaferja í eigu færeyska hlutafélagsins Smyril Line. Nafnið hefur fyrirtækið notað síðan fyrsta ferja þess var tekin í notkun árið 1984, árið 2003 var tekið í notkun nýtt skip sem hlaut þetta nafn og var þá nafni eldra skipsins breytt í Norræna I (Norröna I), sem það bar þar til það var selt frá fyrirtækinu.  Norræna hefur frá upphafi verið í áætlunarsiglingum milli Íslands og annarra Evrópulanda.

Gamla Norræna 
Gamla Norræna (Norröna I) var smíðuð árið 1973 í Rendsborg og bar þá nafnið „Gustav Wasa“. Árið 1984 komst hún eigu Smyril Line og fékk nafnið Norröna og sigldi hún í áætlunum milli Íslands, Færeyja, Danmerkur og Noregs. Árið 2003 tók Smyril Line í gagnið nýtt skip sem var sérsmíðað fyrir fyrirtækið og var því einnig gefið nafnið Norröna. Gamla ferjan siglir enn undir færeyskum fána en ber nú heitið „Logos Hope“ og gegnir hlutverki trúboðaskips og er í eigu félagsins „OM Ships International“.

Nýja Norræna 
Nýja Norræna er bílferja sem hefur upp á mikil þægindi að bjóða fyrir farþega. Hún var smíðuð í Lübeck í Þýskalandi árið 2003 og hóf áætlanasiglingar þá um vorið.

Lengd skipsins eru 164m og breiddin 30m, um borð er pláss fyrir 1500 farþega og 800 bíla. Yfir sumartímann telur starfsmannafjöldinn um borð u.þ.b. 120 manns.

Um borð í Norrænu eru klefar fyrir farþega, stór verslunarkjarni, veitingastaðir, barir, næturklúbbur, leiksvæði fyrir börn, spilakassasalur, sundlaug, líkamsræktarsalur o.fl.

Kostnaður við smíði skipsins var um 100 milljón evrur, sem var stór biti fyrir Smyril Line og lenti fyrirtækið í vandræðum um tíma. En með aðstoð Íslendinga, Hjaltlendinga og fleiri var það tryggt að Norræna yrði áfram færeyskt skip.

Norræna er stærsta farþegaskip Færeyinga. Hún siglir milli ýmist Hirtshals í Danmörku, Þórshafnar í Færeyjum og Seyðisfjarðar á Íslandi.

Myndir

Tenglar 
 SmyrilLine.is

Skip
Nýjar raddir

Nýjar raddir eru samtök mótmælenda. Ástþór Magnússon er einn skipuleggjanda nýrra radda.

17. janúar 2009 
Nýjar raddir efndu til samkomu við Austurvöll þann 17. janúar 2009 klukkan 15:15. Þar áttu umræður að hefjast með stuttu ávarpi og þá átti orðið að vera laust.
Samtökin Raddir fólksins höfðu einnig skipulagt fund á Austurvelli á sama tíma, nánar tiltekið klukkan 15:00. Lögreglan mætti á staðinn og fjarlægði sendiferðabíl og annan búnað Nýrra radda. 

Í framhaldi kærðu Nýjar raddir framgöngu Lögreglustjórans í Reykjavík.

Tenglar 
 http://www.austurvollur.is/
 http://raddir.austurvollur.is/ 
 http://lydveldi.blog.is/blog/lydveldi/entry/774223/
Öskra

Öskra er hreyfing byltingasinnaðra háskólanema við Háskóla Íslands.

Aðgerðir
 Þann 20. janúar 2009 hvatti Öskra háskólanema að hittast við Háskólatorg kl 12:30 og fylkja liði niður að Alþingi til þess að stöðva setningu þingsins.
 28. janúar 2009 gaf Öskra háskólanemum mat og hvatti fólk til að mótmæla NATO fundinum fyrir utan Hotel Hilton.

Tengill 
Heimasíða Öskru
Duke Ellington

Edward Kennedy Ellington betur þekktur sem Duke Ellington (29. apríl 1899 – 24. maí 1974) var bandarískt tónskáld, píanóleikari og hljómsveitarstjóri. Hann fæddist í Washington-borg þar sem hann hóf feril sinn sem ragtime- og djasspíanóleikari og stofnaði sína fyrstu hljómsveit 1917. Nokkru eftir að Harlemendurreisnin hófst í upphafi 3. áratugarins fluttist hann til New York-borgar og 1932 fékk hljómsveit hans fastan samning við næturklúbbinn Cotton Club þar sem þeir léku næstu tíu árin. Cotton Club var næturklúbbur í miðju Harlem-hverfinu þar sem þeldökkir skemmtikraftar komu reglulega fram en gestir voru nær eingöngu hvítir. Að auki var vikulegur útvarpsþáttur sendur út frá staðnum sem varð til þess að skapa Ellington vinsældir erlendis. Á síðari hluta áratugarins varð dansvæn sveiflutónlist með stórsveitum vinsæl og að sama skapi minnkuðu vinsældir hinna flóknu djasstónsmíða Ellingtons. Hljómsveit hans átti þó stórleik í tónleikaferð um Evrópu rétt fyrir upphaf Síðari heimsstyrjaldar og gaf út hvern smellinn á fætur öðrum við upphaf 5. áratugarins. Eftir styrjöldina varð tónlist Ellingtons aftur undir í samkeppni við nýjar stefnur í djasstónlist þegar bebop-tónlistin kom fram á sjónarsviðið og sjónvarpið með áherslu á einsöngvara á borð við Frank Sinatra. Gullöld stórsveitanna var á enda. Á sama tíma missti hann marga lykilmenn úr hljómsveitinni.

Undir lok 6. áratugarins endurheimti Ellington vinsældir sínar að miklu leyti. Lengri tónsmíðar hans nutu velgengni meðal djassáhugafólks og 1957 tók Ella Fitzgerald upp þriggja hljómplatna verk, Duke Ellington Songbook, með hljómsveit Ellingtons. Hann fékkst líka við kvikmyndatónlist. Á 7. áratugnum átti hann samstarf við ýmsa aðra frumkvöðla djasstónlistar svo sem Count Basie, Coleman Hawkins og John Coltrane. Á sama tíma lék hann mikið um allan heim. Mörg eldri laga hans voru orðin að sígildum smellum sem öfluðu honum tekna. 

Duke Ellington fékk Heiðursverðlaun Grammy-verðlaunanna 1965, Frelsisorðu Bandaríkjaforseta 1969 og varð meðlimur í Frönsku heiðursfylkingunni árið 1973. 

Bandarískir djasstónlistarmenn
Bandarísk tónskáld
Bandarískir píanóleikarar
Aaron Lennon

Aaron Lennon (fæddur 16. apríl 1987) er enskur fyrrum knattspyrnumaður. Hann var yngsti leikmaður ensku úrvalsdeildarinnar þegar hann lék fyrsta leik sinn með Leeds United; 16 ára og 129 daga gamall. Hann var valinn leikmaður tímabilsins 2008-2009 af stuðningsmönnum Tottenham. 

Árið 2015 fór hann til Everton en þremur árum seinna til Burnley.

Enskir knattspyrnumenn
Fólk fætt árið 1987
Kristján 5.

Kristján 5. (danska: Christian d. femte; 15. apríl 1646 – 25. ágúst 1699) var konungur Dansk-norska ríkisins frá 1670 til dauðadags. Hann var sonur Friðriks 3. og Soffíu Amalíu af Brunswick-Lüneburg. Hann giftist árið 1667 Charlotte Amalie af Hessen-Kassel og átti með henni átta börn, þar á meðal ríkisarfann Friðrik. Hann var fyrsti erfðakonungur Danmerkur sem tók við samkvæmt Konungslögum Friðriks 3.

Kristján var vinsæll meðal alþýðu í Danmörku. Hann reyndi að ná Skáni aftur undir Danmörku í Skánska stríðinu 1675-1679 sem skilaði Dönum engum ávinningi. Hann leyfði alþýðufólki að fá stöður innan ríkisins meðal annars Peder Schumacher sem Kristján sló til greifa af Griffenfeld árið 1670 en um sama leyti tók hann upp nýju aðalstitlana „greifi“ og „fríherra“ í Danmörku.

Kristján lét lögtaka Dönsku lög 1683 og Norsku lög 1687.

Danakonungar
Hertogar af Holtsetalandi
Dóra Takefusa

Dóra Takefusa (fædd 8. janúar 1971) er íslensk sjónvarpskona, japönsk í föðurætt en á íslenska móður. Hún stýrði meðal annars stefnumótaþættinum Djúpa laugin á Skjá einum. Dóra er hálfsystir knattspyrnumannsins Björgólfs Takefusa.
Hún var dagskrárgerðarkona á Skjá 1.

Tenglar 
 Mynd af starfsfólki á 1. dagi útsendingar á SKjá 1, Dagblaðið Vísir - DV, 241. tölublað (20.10.1999)

Íslendingar
Fólk fætt árið 1971
Íslenskar konur
Íslenskt fjölmiðlafólk
Kvísker

Kvísker er austasti bær í Öræfum og stendur undir Bæjarskeri, vestan við Breiðamerkursand. Á bænum bjuggu lengi sjö systkini en svokallaðir Kvískerjabræður eru kunnir fyrir fræðistörf og athuganir á ýmsum sviðum náttúrufræði. Kvískerjabók var gefin út árið 1998. Þar hefur lengi verið veðurstöð en 10. janúar 2002 mældist þar mesta sólarhringsúrkoma á Íslandi, 293,3 mm.

Austur-Skaftafellssýsla
Veðurathugunarstöðvar á Íslandi
Veðurmetsstaðir á Íslandi
Georg-August-háskólinn í Göttingen

Georg-August-háskóli (Georg-August-Universität Göttingen), eða Háskólinn í Göttingen, er háskóli í borginni Göttingen í Neðra-Saxlandi í Þýskalandi. Hann var stofnaður 1734 af Georg II Englandskonungi og kjörfursta af Hannover. Skólinn er meðal þeirra virtustu í Þýskalandi.

Gottingen
Göttingen
Tintron

Tintron, einnig þekktur sem Tinntrom, er hellir og gervigígur í Gjábakkahrauni skammt frá veginum á milli Þingvalla og Laugarvatns.

Í Landið þitt Ísland, eftir Þorstein Jósepsson, stendur um Tintron: 
hraunketill í Reyðarbarmshrauni, sunnan Gljábakka í Þingvallasveit og ekki langt frá veginum austur að Laugarvatni. Hann er hyldjúpur og myrkur í botni hans. Giskað er á, að hann hafi myndast við mjög heitt gufuuppstreymi. Nokkru neðan við Tintron er hellir í hrauninu hjá svokallaðri Taglaflöt. Hann er sem næst 300-400 metra langur og myrkur í honum. Hellisopið er örskammt frá þjóðveginum.

Tilvísanir

Tenglar 
 

Hellar á Íslandi
Þingvellir
HMS Hood

HMS Hood var 48.000 lesta orustubeitiskip breska flotans. Kjölurinn var lagður 1916 hjá John Brown & Co skipasmíðastöðinni í Skotlandi, en skipinu var hleypt af stokkunum 1918. Var tekið í notkun af breska flotanum 1920, þá 42.000 tonn og stærsta herskip Breta. Tók þátt í leitinni að Bismarck í seinni heimsstyrjöldinni ásam orrustuskipinu Prince of Wales, en var sökkt að morgni 24. maí 1941 eftir snarpa sjóorustu við Bismark og Prins Eugen vestur af Íslandi. Aðeins þrír af 1421 sjóliðum komust lífs af. Hood var stærsta orrustuskip sem sökkt var við Íslandsstrendur í síðari heimsstyrjöldinni.

Tenglar 
 http://brim.blog.is/blog/brim/entry/446425/
 http://www.hmshood.com

Bresk herskip
Seinni heimsstyrjöldin
Guðmundur Árni Stefánsson

Guðmundur Árni Stefánsson (f. 31. október 1955 í Hafnarfirði) er íslenskur sendiherra, stjórnmálamaður og fyrrverandi ráðherra. Hann er núverandi varaformaður Samfylkingarinnar.

Guðmundur er sonur Stefáns Gunnlaugssonar alþingismanns og konu hans Margrétar Guðmundsdóttur. Tveir bræður hans, Finnur Torfi Stefánsson og Gunnlaugur Stefánsson, hafa einnig verið alþingismenn. Guðmundur starfaði við blaðamennsku og þáttagerð í útvarpi þar til hann varð bæjarstjóri í Hafnarfirði fyrir Alþýðuflokkinn 1986. Því starfi gegndi hann þar til hann settist á þing árið 1993 og í júní sama ár varð hann heilbrigðis- og tryggingamálaráðherra. Ári síðar varð hann félagsmálaráðherra en gegndi embættinu aðeins í nokkra mánuði.

Hann var í hópi yngstu leiðtoga Alþýðuflokksins og oft rætt um hann sem arftaka Jóns Baldvins Hannibalssonar, þáverandi utanríkisráðherra og leiðtoga flokksins. Guðmundur Árni varð hins vegar fyrir gagnrýni vegna embættisfærslna sinna, einkum fyrir að hygla vinum og frændum þegar kom að embættisveitingum og ýmsum sporslum. Mest gekk á út af starfslokum Björns Önundarsonar tryggingayfirlæknis árið 1993. Varð þetta til þess að Guðmundur sagði af sér ráðherraembætti 11. nóvember 1994. Hann sat áfram á Alþingi þar til hann var skipaður sendiherra Íslands í Svíþjóð árið 2005. Þann 17. janúar 2012, afhenti hann Barack Obama Bandaríkjaforseta trúnaðarbréf sitt sem sendiherra Íslands í Washington D.C. 

Guðmundur bauð sig  á ný fram til bæjarstjórnar í Hafnarfirði í kosningunum 2022. Á landsfundi Samfylkingarinnar í október sama ár bauð hann sig fram til varaformanns flokksins og var sjálfkjörinn án mótframboðs.

Fjölskylduhagir
Guðmundur Árni og kona hans, Jóna Dóra Karlsdóttir, misstu tvo elstu syni sína í eldsvoða árið 1985. Þau eiga fjögur önnur börn.

Tilvísanir 

Þingmenn Alþýðuflokksins
Heilbrigðisráðherrar Íslands
Félagsmálaráðherrar Íslands
Sendiherrar Íslands í Bandaríkjunum
Varaformenn Alþýðuflokksins
Varaformenn Samfylkingarinnar
Þingmenn Samfylkingarinnar
Bæjarstjórar Hafnarfjarðar